Theuns sê ‘dankie’ midde gesondheidstrydFoto: Facebook/Theuns Jordaan Die sanger Theuns Jordaan het Woensdag aanhangers op sy Facebook-blad bedank vir hul gebede te midde sy gesondheidstryd en gesê dat dit “goed gaan” met sy gesondheid. Jordaan, wat in Maart vanjaar gerugte dat hy in ŉ hospitaal opgeneem is in die kiem gesmoor het, het Woensdag gesê hy is nou “in remissie en sterk steeds tuis aan”. Leukemie is in September verlede jaar by die sanger gediagnoseer en hy ontvang sedertdien chemoterapie. “Ons wil net weereens baie dankie sê aan elkeen van julle wat Theuns bystaan in hierdie tyd met die pad wat hy stap [sic],” lui die inskrywing. “Dankie vir al die mooi wense en boodskappe wat julle vir Theuns stuur en op sy page post. Ons wil ook graag dankie sê vir almal wat hom ondersteun op al die digitale platforms.” Jordaan het op 5 Maart ŉ beenmurgoorplanting ondergaan. “Ons wil baie dankie sê vir al die tyd wat julle in gebed spandeer, elke ondersteuningsgebed maak ŉ groot verskil.”